
ועדת העבודה, הרווחה והבריאות
18/11/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 321>
מישיבת ועדת העבודה, הרווחה והבריאות
יום שלישי, כ"ה בחשון התשע"ה (18 בנובמבר 2014), שעה 12:30
<סדר היום:>
<במסגרת יום הפג בכנסת: 1) מצב הפגיות 2) סל השירותים לפג>
ישיבת מעקב
נכחו:

<חברי הוועדה:> 
יעקב מרגי – מ"מ היו"ר
אורלי לוי אבקסיס
<מוזמנים:> 
	ורד סויד פאר
	–
	מנכ"לית הרשות לקידום מעמד האישה, משרד ראש הממשלה

	ד"ר ורד עזרא
	–
	ראש מינהלת רפואה, משרד הבריאות

	ד"ר ליזה רובין
	–
	מנהלת תחום האם והילד, משרד הבריאות

	ד"ר הדר ירדני
	–
	מנהלת המחלקה להתפתחות הילד, משרד הבריאות

	דניה ארד
	–
	המערך לבטיחות הטיפול, משרד הבריאות

	יונתן גרין
	–
	מנהל תחום תפעול ופיתוח, משרד הבריאות

	גילה רבינוביץ
	–
	אחראית תחום ילדים, שירות ארצי ריפוי בעיסוק, משרד הבריאות

	מועאוויה כבהה
	–
	אגף רפואה כללית, משרד הבריאות

	מלכה סטולר
	–
	פיזיותרפיסטית, משרד הבריאות

	רומי שחורי
	–
	יו"ר עמותת לה"ב - למען פגים בישראל

	יעל שמעיה
	–
	עמותת לה"ב - למען פגים בישראל

	עינב הרשקוביץ
	–
	עמותת לה"ב - למען פגים בישראל

	שגית אורנשטיין
	–
	עמותת לה"ב - למען פגים בישראל

	קרן איתן
	–
	עמותת לה"ב - למען פגים בישראל


	אלה דבורקין
	–
	עמותת לה"ב - למען פגים בישראל

	טל נוי
	–
	עמותת לה"ב - למען פגים בישראל

	שירי כלפון קרטין
	–
	עמותת לה"ב - למען פגים בישראל

	דוד נתנאל גליק
	–
	עמותת לה"ב - למען פגים בישראל

	זוהר קנדל
	–
	עמותת לה"ב - למען פגים בישראל

	אור שטיצר
	–
	עמותת לה"ב - למען פגים בישראל

	פרופ' קטי המרמן
	–
	מנהלת יחידת תינוקות, בית החולים שערי צדק, ירושלים

	ד"ר שמואל צנגן
	–
	יו"ר האיגוד הישראלי לניאונטולוגיה, מנהל הפגייה בבית החולים ברזילי

	דפנה חיוורוני
	–
	אחות ראשית, טיפול נמרץ פגים, בית החולים הדסה, הר הצופים

	אולגה פוטשניקוב
	–
	אחות ראשית, מחלקת פגים, בית החולים הדסה, עין כרם

	ענבל שירקוני
	–
	אחות אחראית, מחלקת פגים

	ד"ר קיילה מרקס
	–
	מנהלת פגייה, בית החולים סורוקה, באר-שבע

	ד"ר קובי שיף
	–
	ועד האיגוד הישראלי לניאונטולוגיה, הפגייה בבית החולים לניאדו

	איילה מרדכי
	–
	מ"מ ראש אגף סיעוד, כללית שירותי בריאות

	ד"ר רינה יהלום
	–
	מנהלת המחלקה לשירותי אשפוז, כללית שירותי בריאות

	דבורה אפראימוב
	–
	אחראית טיפות חלב ארצית, קופת חולים מאוחדת

	דפנה כהן איווניר
	–
	לוביסטית, כהן רימון כהן

	רון ליברמן
	–
	לוביסט, כהן רימון כהן


<מנהלת הוועדה:>
וילמה מאור
<רישום פרלמנטרי:>
אהובה שרון, חבר המתרגמים
<במסגרת יום הפג בכנסת: 1) מצב הפגיות 2) סל השירותים לפג>
<היו"ר יעקב מרגי:>
צהרים טובים לכולם. אני מתכבד לפתוח את ישיבת ועדת העבודה, הרווחה והבריאות. היום ה-18 בנובמבר 2014. היום הוא יום הפג בכנסת ובמסגרת יום זה אנחנו נדון במצב הפגיות וסל השירותים לפג. זאת ישיבת מעקב אחר הישיבה שהתקיימה בשנה שעברה ביום הפג הבינלאומי. 
אני מקדם בברכה את חברת הכנסת אורלי לוי אבקסיס שמחויבת לנושא ונתנה לנו הבוקר את הפרומו, את ישיבת החימום.

<אורלי לוי אבקסיס:>
ואני ממשיכה בוועדה לענייני ביקורת המדינה.

<היו"ר יעקב מרגי:>
ננסה לא לחזור על נקודות עליהן דיברנו, אבל פחות או יותר הן נושקות אחת לשנייה. כפי שציינתי, מדי שנה אנחנו מציינים את יום הפג הבינלאומי בכנסת, הן בדיוני הוועדות והן במליאה. בשנים האחרונות נערכים דוחות השוואתיים שנותנים לנו סקירה מקיפה על מצב הפגים בארץ ואני בכמה נקודות שעולות בדוחות.

הדוחות מצביעים על עלייה מתמדת בלידת הפגים. לגבי התחלואה, אנחנו רואים מצב סטטי, לא עלייה ולא ירידה. אני שומע שעולים אחוזי תמותה.

<קריאה:>
לא.

<היו"ר יעקב מרגי:>
אדרבה, תנו לנו את הנתונים. אני יודע שיש מחסור ברופאים נאונטולוגים ובאחיות בפגיות וכי עדיין מקצוע הנאונטולוגיה מוגדר כמקצוע במצוקה. נתעדכן לגבי מיטות בטיפול נמרץ לאותם פגים שאינם זכאים לפי הקריטריון לטיפולי המשך. בוועדה לזכויות הילד דיברנו הבוקר גם על הרצף הטיפולי.
בדיון הזה אני לא רוצה להיכנס להגדרות. אני מבקש לשמוע מה נעשה בנושא סל השירותים, מה לא נעשה ומה התכניות לעתיד. אני רוצה לשמוע את הרגולטורים, את משרד הבריאות. נמצא כאן נציג המוסד לביטוח לאומי?

<קריאה:>
לא.

<אורלי לוי אבקסיס:>
חבל. הנציגה הייתה בוועדת ביקורת המדינה.

<היו"ר יעקב מרגי:>
הנושא של  הפגיות, פגים, נאונטולוגיה,  מלווה אותי מאז כניסתי לכנסת ב-2003, עת הייתי חבר בוועדה לזכויות הילד שהיא חברות מתמידה. הנושא הזה היה נושא שחזר ועלה לא קשר לציון יום הפג. לצערי הרב מצד אחד התחושה היא שמתקדמים צעד אחד קדימה ואז או שחוזרים אחורה או שדורכים בחלק מהנקודות או שהקצב של לידת הפגים כנראה מדביק ועובר את קצב ההתקדמות. אם אמרתי נתונים שמקפיצים, אני ארצה לשמוע סקירה.

נתחיל עם נציגי משרד הבריאות. הייתי רוצה שתתמקדי. בדיון הקודם דיברנו על החיסונים, על ה-RSV ודיברנו לא על 34 פלוס 6 אלא 35 פלוס 6. נראה במה אתם יכולים לעדכן אותנו ונראה אם החכמנו ואם התקדמנו. בבקשה.
<ורד עזרא:>
צהרים טובים. אני ראש מינהל רפואה במשרד הבריאות. לפני שנה דיווחנו בדיוני ועדת הסל על הנושא של הארכת שבוע חיסון כנגד RSV  ואכן בשנה שעברה נוסף שבוע נוסף לסל. בשנה זאת אכן, כמו שגם דוקטור צנגן יכול אולי לעדכן, בתחילה הוגשה בקשה להוסיף  שבוע נוסף וכרגע הבקשה נמשכה על ידי האיגוד הנאונטולוגי עקב גייד ליינס קלימים חדשים שצריכים בחינה. 
<היו"ר יעקב מרגי:>
אם אפשר, בעברית.

<ורד עזרא:>
סליחה. קווים מנחים.

<שמואל צנגן:>
אני יושב ראש האיגוד הישראלי לנאונטולוגיה, מנהל הפגייה בברזילי.

<היו"ר יעקב מרגי:>
אתה תהיה הדובר הבא. תתייחס כרגע רק לנושא של RSV.

<שמואל צנגן:>
כן. רק לנושא של  RSV  שקרוי גם וירוס הפגים וכרוך בתחלואה ותמותה בעיקר אצל פגים. לכן מזה מספר שנים נהוג לחסן את הפגים. עד לפני שנה העלינו כל פעם את ההתוויות לאור הנתונים שהיו בספרות, עד לפני שנה כל פג עד שבוע 34 ועוד 6. שוב, יש קריטריונים של כמה זמן הוא היה צריך להיוולד לפני עונת החורף כדי לזכות אותו בחיסון. ביולי 2014 פורסם גייד ליינס, קווים מנחים, של האמריקן אקדמי אוף פדיאטריקס שמאתגרים, כלומר, מצמצמים בצורה משמעותית את ההתוויות. לכן חשבנו שנכון לעכשיו טוב למשוך את הבקשה לתוספת של עוד שבוע, דהיינו להגיע עד 35 ועוד 6, לבחון את הנייר הזה שהוציא האיגוד האמריקאי, לבדוק את הנתונים אצלנו בארץ, לבדוק מה עושים העמיתים שלנו באירופה לאור ההתוויות האלה. לכן לשנה זו, לעונת החיסונים הזאת, 2014-2015, נשארות ההתוויות בעינן עד שבוע 34 ועוד 6 ולא התוספת שביקשנו.

<היו"ר יעקב מרגי:>
מה עולה מהמסמך שלהם? הם ממליצים להישאר בתקופה הזאת?

<שמואל צנגן:>
הם רוצים להגביל את ההתוויות, בעיקר מהשיקול של עלות מועילות שהוא השיקול הדומיננטי. הם הציגו מספר מחקרים מהם לכאורה נובע שאולי בשבועות המאוחרים האפקטיביות של החיסון פחות יעילה. יש התנגדות, כלומר, הוקמה ועדה של האיגודים הרלוונטיים – איגוד הנאונטולוגיה, איגוד רופאי הילדים, איגוד מחלות זיהומיות ילדים, בריאות הציבור, רופאי הילדים. קיימנו פגישה ראשונה ואנחנו לא מאמצים באופן אוטומטי את ההנחיות של האמריקן אקדמי אלא אנחנו סבורים שצריך לבדוק את הנתונים בארץ שיש לה מאפיינים ייחודיים. נשמע גם מה החברים מאירופה אומרים ואז נקבל עמדה לגבי ההגשה לסל הבא לשנה הבאה.

<ורד עזרא:>
זה בנושא הסל. בשאר הנושאים עליהם שוחחנו בשנה שעברה. כמו שציינתי, אני חושבת שרוב השומעים כאן שמעו זאת מספר פעמים, בסוף דצמבר 2013 פרסמנו חוזר שמגדיר מה הסטנדרט לפגייה, הן מבחינת כוח אדם, הן מבחינת תשתיות, הן מבחינת ציוד ומה נדרש בפגייה. בעקבות הסטנדרט הזה משרד הבריאות התחיל לקיים מודל שנקרא מודל הכוכבים בו כסף ייעודי שהוקצה לנושא הפגיות יוקצה לפגיות על פי מודל של איכות שלהן, עמידה בסטנדרטים של איכות שהביסוס של הסטנדרט הוא על בסיס החוזר.

לצורך העניין המשרד הקצה בקר ייעודי לנושא הפגיות, מר מועוויה כבהה שיושב כאן. ביקרנו השנה בכל פגייה והשלמנו את הסיבוב בסוף החודש.
<היו"ר יעקב מרגי:>
כמה פגיות יש בארץ?

<ורד עזרא:>
26 פגיות. ביקרנו בכל פגייה ועשינו סיבוב ובקרה עם מנהלי בית החולים. אני חושבת שהעלינו גם את המודעות של מנהלי בתי החולים  ואת החשיבות כי אנחנו באמת באים, בודקים באופן ייעודי כל מחלקה כזאת בצורה מאוד מדוקדקת, ושנית, שוב, לפגיות המצטיינות יש תמריץ ולכן גם כדאי להן להצטיין.

המודל כרגע נבנה על בסיס החוזר. כלומר, אנחנו בודקים כמה כוח אדם, איזה ציוד, מה התשתיות, מרחק בין עריסות, הקפדה על רחיצת ידיים ולמעשה בודקים את כל הדברים שהגדרנו.

מבחינת התקנים. מ-2011 עד סוף 2014 הוקצו 240 תקנים לפגיות. אני אדגיש מה שאמר קודם עמיתי מר יונתן גרין ואומר שמדובר ברבע מכמות המיטות שהוקצו בכלל לכלל המערכת בשנים האלו.

<היו"ר יעקב מרגי:>
כמה מהן טיפול נמרץ?

<ורד עזרא:>
כולן. 

<היו"ר יעקב מרגי:>
כולן מוגדרות כטיפול נמרץ.

<ורד עזרא:>
כן. מתוך המיטות האלה, בשנת 2014, למעשה לאחרונה, קיבלנו - - -

<שמואל צנגן:>
130 הוקצו ועוד ארבעים צריכות להיות מוקצות השנה.

<ורד עזרא:>
45 מיטות. המיטות האלה הוקצו ברישיון הפגייה כמיטות שניתנו, ולא צריך לזלזל בזה, אבל התקנים עדיין לא הגיעו אלינו. כאמור בדיון הקודם, התקנים כרגע מעוכבים על ידי האוצר וזה חלק מהשיח שלנו מול האוצר ואנחנו מקווים שהם ישוחררו בקרוב.

<אורלי לוי אבקסיס:>
יש הקפאה מוחלטת משנת 2013 עד עכשיו, סוף 2014, בכל מה שקשור לתקנון של אותן מיטות. זאת אומרת, על הנייר כביכול קיבלו מיטות. מה זאת מיטה? אם את לא שמה את התקן, כמה רופאים או כמה אחיות - - -

<היו"ר יעקב מרגי:>
זה תקן וירטואלי.

<אורלי לוי אבקסיס:>
בדיוק. לא הייתי מוצאת מילה טובה יותר. זה תקן וירטואלי אלא שהתינוקות הם לא וירטואליים אלא הם באמת זקוקים לכוח האדם הזה.

<ורד עזרא:>
אנחנו אכן חושבים שהתקנים האלה נדרשים.

<אורלי לוי אבקסיס:>
אתם צריכים להבין שהמלחמה שלנו בסופו של דבר עוזרת לכם ליישם את מה שאתם רוצים. האבסורד הוא שהטענה של האוצר הייתה למה ב-2014 אין בכלל? הם רוצים לעבור לאיזושהי רשות ועד שהיא לא תעמוד על הרגליים ועד שהיא לא תהיה, זה לא יהיה. זה אבסורד כי תינוקות ממשיכים להיוולד. פגים ממשיכים להיוולד. הצורך בכוח אדם לא יסופק על ידי תעודת זכאות כפי שזה בדיור הציבורי. תעודת זכאות היא לא קורת גג. לכן לגבי התעודה או האישור, כל עוד אין את הפתרון של האוצר, להזכירכם, אנחנו בסוף 2014. גם בוועדה לביקורת המדינה אמרנו שבינואר יהיה מעקב כי הזמן הזה חסך לאוצר את כל התקנים הרלוונטיים. גם לגבי ההבנה של משרד הבריאות מול ארגון הנאונטולוגים והפשרה אליה הגיעו בתקנים כמה כוח אדם עבור כל מיטה, שזה גם פחות מאשר במדינות הפותחות, אבל מאילוצים שונים הפשרה הזאת הייתה בלתי נמנעת, עדיין זה לא מיושם בשטח.

<היו"ר יעקב מרגי:>
ההקפאה לא במקומה. אפשר לומר ששרים חדשים הם חסרי ניסיון אבל לא כך לגבי הפקידות. זאת מלכודת ששם האוצר בכל משרדי הממשלה. במקרה הזה אתם לא בנים חורגים.

<ורד עזרא:>
אני לא חושבת שאת הטענות לאוצר צריך להפנות אלינו.

<היו"ר יעקב מרגי:>
אנחנו מדברים גם לפרוטוקול.

<אורלי לוי אבקסיס:>
אבל אם אתם לא תצעקו ולא תדפקו על השולחן, זה לא יקרה.

<היו"ר יעקב מרגי:>
אני מדבר גם לפרוטוקול וגם לדברי הסיכום שיהיו בתום הישיבה.  אני חושב שהזעקה הייתה צריכה לצאת. אפשר להצביע על חוסר ניסיון, שרים חדשים שנופלים במלכודת הזאת של פקידי האוצר או לפעמים גם המערכת המשפטית, אבל כאשר בוחנים או רוצים להוציא פרויקט, זאת לא עילה להקפאה, במיוחד לא בנושא כזה. אמרה אורלי לוי שלא נבקש שלא ייוולדו פגים עד שמישהו יגמור את התכנית. לכן ההקפאה לא הייתה במקום וזאת מלכודת אליה נופלת פקידות ואנחנו בסוף הדיון נתייחס אליה.
<ורד עזרא:>
דבר נוסף שאני רוצה לעדכן בו הוא בנושא הרופאים הנאונטולוגים. נושא המצוקה ברופאים נאונטולוגים עלה לא אחת. בשנה האחרונה או קצת יותר, למעשה מספר המתמחים בנאונטולוגיה עלה משניים ל-25 וזאת בזכות התמריצים. הנושא של תמריצים לרופאים נאונטולוגים ממשיך גם בשנה זו, בשנת 2015, ויינתנו תמריצים למתמחים בנאונטולוגיה. 

דבר נוסף שנעשה בשנה זאת, ברמת התכניות, אנחנו נפתח את נושא אחות מומחית בנאונטולוגיה, שזה לא הקורס עליו דיברנו עליו אלא זה משהו אחר שיהיה ייעודי ומוכשר לטפל בפגים.

נושא נוסף שכרגע אנחנו פועלים בו במשרד.

<היו"ר יעקב מרגי:>
לפני כן. נחזור לרופאים. כמה מתמחים  יש לנו היום?

<ורד עזרא:>
25.

<אורלי לוי אבקסיס:>
כמה רופאים צריכים לצאת לפנסיה?

<ורד עזרא:>
אין לי כאן את הנתונים כמה צריכים לצאת לפנסיה.

<אורלי לוי אבקסיס:>
לדוקטור צנגן יש.

<שמואל צנגן:>
נכון לעכשיו אנחנו  102 רופאים נאונטולוגים מדופלמים ועוד 25 מתמחים. בחמש השנים הקרובות ארבעים אחוזים יוצאים לפנסיה. כלומר, ארבעים רופאים בשנים הקרובות מגיעים לגיל 67 ופורשים.

<היו"ר יעקב מרגי:>
יש שם לריקוד הזה, צעד אחד קדימה ושני צעדים אחורה.

<אורלי לוי אבקסיס:>
אבל זה צעד קדימה. עצם זה שיש 25 מתמחים חדשים, זה צעד קדימה אבל  הם לא מספיקים וצריך עוד.

<היו"ר יעקב מרגי:>
אני מהפריפריה. למדתי במרכז ולקח לי חצי יום להגיע למקום לימודיי, מה שלוקח היום  שעה ועשר דקות. כל הזמן ראיתי שמשקיעים בכבישים. היום אני עולה לירושלים ולוקח לי שעה ושלושת-רבעי במקום 55 דקות ואני רואה שהם טוחנים הרים ומשקיעים בכבישים. התחושה היא שאנחנו לא מדביקים את הקצב וכך זה בהרבה נושאים. גם כאן. 

<קריאה:>
אבל תראה מה המצב היום לעומת העבר. לפני שלוש שנים היו שני מתמחים.

<אורלי לוי אבקסיס:>
נכון. דווקא בזה יש שיפור. אנחנו רוצים שתמשיכו עם התמריצים.

<היו"ר יעקב מרגי:>
זה מזכיר לי את חוקרי הסייבר במשטרה. התחילו עם חוקר אחד והיום יש לנו שבעים חוקרים וגם הם לא מספיקים. אנחנו לא באים לשפוך מים קרים על מה שנעשה. אנחנו כאן כדי להתאים את עצמנו למציאות, לפחות למציאות.  המקצוע הזה במצוקה והוא צריך לצאת מההגדרה הזאת. אומר דוקטור צנגן שארבעים אחוזים עומדים לפרוש, כנראה צריך עוד משהו מעבר למענקים. יכול להיות שהמענקים לא מאתגרים או מעבר למענקים צריך לצאת מהקופסא ולחשוב על משהוא אחר. שוב, תגמול עוזר והוא עזר להביא רופאים מומחים בתחומים אחרים לפריפריה וגם מתמחים. אם בעבר לא היו מתמחים, היום יש מתמחים. 

<ורד עזרא:>
אנחנו לא סבורים שבשנים הקרובות תהיה בעיה למלא תקנים של מתמחים בנאונטולוגיה וזאת מכמה סיבות כאשר אחת מהן אלה הם התמריצים. 

<אורלי לוי אבקסיס:>
התמריצים יימשכו?

<ורד עזרא:>
לפחות בשנה הבאה.

<היו"ר יעקב מרגי:>
אני למדתי חשבון בסיסי. הוא אומר לנו שארבעים אחוזים עומדים לפרוש ויש לנו 25 מתמחים.

<ורד עזרא:>
אבל כל שנה נכנסים עוד מתמחים.

<היו"ר יעקב מרגי:>
אני לא יכול לקבל את צפירת ההרגעה שלך.

<ורד עזרא:>
אני לא בצפירת הרגעה. אני שוב מציינת שיש מקצועות שבשנה הבאה התמריץ להם לא נשאר אבל לגבי מקצוע הנאונטולוגיה החלטנו שיש חשיבות וכי המקצוע יישאר.  לכן אני לא חושבת שאמרתי צפירת הרגעה, אבל אמרתם שצריכים עוד דברים. אני אומרת שבשנים הקרובות, בגלל הרבה סיבות, חלק מזה בגלל שהגדלנו את מספר מסיימי לימודי הרפואה, חלק מזה אלה התמריצים, חלק מזה אלה התקנים שיתווספו – לא תהיה בעיה לקלוט עוד מתמחים. אנחנו לא צופים שיעמדו תקנים ריקים ולא יאיישו אותם.

<אורלי לוי אבקסיס:>
אין הגבלה של מספר תקנים לגבי התמחות בנאונטולוגיה?

<ורד עזרא:>
יש תקנים.

<היו"ר יעקב מרגי:>
תקנים, מטבעם הם תקן ויש הגבלה.
<ורד עזרא:>
התקנים הם תקנים מוגבלים.

<אורלי לוי אבקסיס:>
לגבי המתמחים בנאונטולוגיה. יש לנו איזו הגבלה מבחינת מספר התקנים? יכול להיות שיש ביקוש יותר גדול בקרב המתמחים?

<היו"ר יעקב מרגי:>
את מוגבלת בתמרוץ?

<אורלי לוי אבקסיס:>
זאת השאלה.

<ורד עזרא:>
המשחק הוא מכל הכיוונים. כשיש תקנים, הם יאוישו. 

<היו"ר יעקב מרגי:>
לא. לא זאת השאלה.

<ורד עזרא:>
אם לא הבנתי, אני מתנצלת.

<היו"ר יעקב מרגי:>
לא יצויר שבאמת היו דופקים לך בדלת ומחכים בתור מאה רופאים שרוצים להתמחות בנאונטולוגיה. במקרה כזה הייתה לך מגבלה תקציבית לתמרץ אותם?

<ורד עזרא:>
יש סכום מוקצה לתקצוב. זה מתחלק במספר המתמחים. יש הגבלה וצריך להגיד את זה כאן על השולחן. אם אלף אנשים ירצו להתמחות, אין לי תקציב לזה. יש מגבלה של מקומות להתמחות.

<אורלי לוי אבקסיס:>
בתי החולים ישמחו לקבל מתמחים.  יש להם מחסור בכוח אדם בפגיות. יהיה לכם מקום להתמחות.

<היו"ר יעקב מרגי:>
ידיהן תהיינה מלאות בעבודה.

<ורד עזרא:>
כרגע אין בעיה. מאה זה נשמע לי מספר קצת גדול.

<היו"ר יעקב מרגי:>
ציינתי אותו כדי שתביני אותו מהר.

<ורד עזרא:>
כרגע יש מקומות. גם ייפתחו תקנים ומחכים לתקנים. יהיו מקומות.

<אורלי לוי אבקסיס:>
אני רוצה לספר לך משהו  ותביני למה אני שואלת את השאלה הזאת. גם כשכבר היה הסכם הרופאים והכריזו על הנאונטולוגים כמקצוע במצוקה והובטחו תמריצים למי שהולך לנאונטולוגיה, עשינו כאן ישיבה לגבי הפגיות ובאה אלי נאונטולוגית מבית חולים בפריפריה בצפון ואמרה לי שהכול טוב ויפה אבל יש בעיה שהיא רוצה להציף. למזלנו רוני גמזו היה כאן. היא אמרה שיש לה שני מתמחים בהמתנה שמאוד מאוד רוצים לעשות התמחות אצלה, היא מאוד רוצה אותם אבל אין לה תקן כדי לקלוט אותם. למזלי רוני הבטיח וקיים והתקבלו התקנים האלה כדי לאייש אותם בפריפרי. זה היה למרות הסכם הרופאים וכולי. כל עוד לא התערב מנכ"ל  משרד הבריאות בשאלה הספציפית הזאת, ושוב, זה בפריפריה, זה לא קרה. הנושא הזה עלה בפריפריה. אם לא היינו בישיבה בנושא הזה בנוכחות מנכ"ל משרד הבריאות, כנראה שלא היו קולטים עוד שני מתמחים בנאונטולוגיה בצפון. זאת השאלה שלי, האם המצב הזה יכול להישנות והאם הוא קורה הלכה למעשה גם בבתי חולים אחרים. אני לא יודעת ולכן אני שואלת אתכם.

<שמואל צנגן:>
ברשותכם, בנושא תקני רופאים. תכף נגיע לאחיות שזאת לדעתי בעיה אפילו יותר משמעותית. עם תקני המיטות של 2011 ו-2013 היו אמורים להגיע תקנים של נאונטולוגים. אני יודע שגם אצלי בברזילי. התקנים האלה בסופו של דבר לא מפוקחים על ידי משרד הבריאות כדי שיגיעו לפגיות. אני יכול להעיד שתקנים של רופאים שהגיעו עבור אותן שבע מיטות שקיבלתי לברזילי, נמצאים עכשיו במחלקות אחרות. תקנים של רופאים שהיו אמורים להגיע לפגייה, לצערי הרב נמצאים במחלקות אחרות.

<אורלי לוי אבקסיס:>
עשו להם הסבה למקום אחר.

<שמואל צנגן:>
כמו בהרבה בתי חולים אחרים. בתופעה הזאת חובה לטפל. צריך לדרוש ממשרד הבריאות לפקח על כך שהתקנים האלה, כמו גם תקני האחיות, מגיעים ליעד כי הם לא מגיעים ליעד.

<אורלי לוי אבקסיס:>
זאת אומרת שמערכת הבקרה של משרד הבריאות לא עושה את עבודתה. אם היא הייתה עושה את עבודתה והוקצו תקנים במסגרת האיוש או השיפור במצב הפגיות, הייתם צריכים לפקח ולבדוק שהתקנים האלו אכן מגיעים לפגיות. אם אומר מנהל מחלקת הפגיות בברזילי  שהתקנים שהובטחו לו הוסבו למחלקות אחרות, אתם צריכים להעניש את בית החולים.

<היו"ר יעקב מרגי:>
יונתן, בבקשה.

<יונתן גרין:>
אנחנו מקצים ואנחנו גם בודקים מול כל בתי החולים שקיבלו תקנים. אנחנו בודקים מה האיוש לפני ואחרי.

<אורלי לוי אבקסיס:>
קיבלתם תקנים לפגיות שהוסבו למחלקות אחרות?

<יונתן גרין:>
היה גידול באיוש. הפגיות בארץ גדלו, גם במספר האחיות וגם במספר הרופאים.

<אורלי לוי אבקסיס:>
אתה לא עונה לי לשאלה. תקנים של נאונטלוגים הוסבו למחלקות אחרות? כן או לא? כן. תגיד את זה לפרוטוקול.

<היו"ר יעקב מרגי:>
אני רוצה לשמוע על השיפורים אבל כשאתה נשאל לנקודה, תעזוב את השיפור כטיעון. תתמודד עם השאלה שנשאלת.

<יונתן גרין:>
לא כל התקנים שהוקצו אוישו. 

<קריאה:>
לא אוישו  או אוישו במקום אחר?

<היו"ר יעקב מרגי:>
רגע. יש הבדל.  אנחנו מבינים את הבנת הנשמע והבנו שהוא לא ענה לשאלה אבל תנו לו, הוא התחיל. אל תפסיקו אותו.

<יונתן גרין:>
אני מניח שיכול להיות שהתקן נלקח למערכים אחרים  בבית החולים.

<היו"ר יעקב מרגי:>
מה זה אתה מניח?

<אורלי לוי אבקסיס:>
אין לכם בקרה?

<וילמה מאור:>
איפה הפיקוח שלכם?

<אורלי לוי אבקסיס:>
אומרת מנהלת ועדת הבריאות היכן הפיקוח שלכם.

<היו"ר יעקב מרגי:>
אני אחדד את השאלה. אני אובחנתי כאדם פרקטי ואני רוצה לדעת. האם משרד הבריאות, כשהוא מקצה תקן כשלהו ולאו דווקא בנאונטולוגיה, תקן ייעודי, הוא מוודא האם ההקצאה היא חופש פעולה למנהלי בתי החולים או שאתם מוודאים שהתקן הולך למקום אליו הוא הוקצה? אתם אמורים לוודא שאכן זה נעשה?

<יונתן גרין:>
אנחנו אמורים ואנחנו מוודאים.

<ורד עזרא:>
אנחנו אמורים ומוודאים. אנחנו מבקשים מבתי החולים לדעת לא רק האם איישו או לא איישו אלא גם את השם ומתי הוא אויש כי יש תקנים שמאוישים בינתיים וכל מיני דברים זמניים. המטרה היא שהקצאת התקנים היא באמת להעלות את כוח האדם.
<יונתן גרין:>
הפתרון לזה, הוא בדיוק מודל התמרוץ.

<היו"ר יעקב מרגי:>
לא.
<אורלי לוי אבקסיס:>
לא. נתתם תקן לרופא בפגייה.

<היו"ר יעקב מרגי:>
אומר לנו במפורש דוקטור צנגן לגבי בית החולים ברזילי. אני לוקח את הדברים שלו כאמת.

<אורלי לוי אבקסיס:>
הוא מנהל הפגייה. הוא יודע.

<היו"ר יעקב מרגי:>
תקנים שהיו אמורים להגיע לפגיות מאוישים במקומות אחרים. מה אתם עשיתם בנושא הזה?

<יונתן גרין:>
אנחנו באים לבית החולים.

<היו"ר יעקב מרגי:>
מה זה באים?

<יונתן גרין:>
אנחנו באים למנהל בית החולים ושואלים אותו קודם כל למה. יש סיבות אובייקטיביות?

<היו"ר יעקב מרגי:>
תודה רבה. זה מה שרציתי לשאול. בהלכה יש מושג שנקרא בארמית פסיק רישא וניחלה. נחתך לו הראש של העוף אבל לא אכלו. תבין, זה בלימוד הלכה ולא אכנס אתכם לזה.   לכן רצינו שלא תיתן לנו הרצאה בשאלות. לכאורה נראה כאילו אנחנו קצרי רוח אבל לא, רצינו שתגיע לזה. מזה חששנו. מערכת הבריאות סובלת מהרבה דברים והרבה תחומים מגיעים לדיון בוועדה הזאת. מערכת הבריאות צריכה משאבים רבים. עם כל הכבוד, כאשר אנחנו כאן נאבקים על הנאונטולוגיה ועל הפגיות, אנחנו רוצים לראות את ההישגים. אומרים לנו שמשרד הבריאות הקצה תקנים אבל בסוף בסוף למשרד הבריאות נוח להעלים עין. מצד אחד יצאנו ידי חובת הפרוטוקול, הקצינו תקנים לפגיות אבל מצד שני כיביתי שריפה במקום אחר. זה לא יעבור. זה לא יהיה. אני אומר לך שאני בלי נדר לא מחכה ליום הפג הבינלאומי הבא אלא אנחנו נמשיך לעקוב באופן צמוד. זה יהיה בתדירות יותר גבוהה מאשר פג מורכב רואה נאונטולוג אחרי שהוא יצא מהפגייה. אני אעקוב ואני אדרוש.

<אורלי לוי אבקסיס:>
כבוד היושב ראש, אולי צריך לבקש מהם שהם יספקו  לוועדה את התקנים הצבועים שהיו אמורים להגיע לפגיות וכמה באמת הגיעו. יעשו לנו פריסה של בתי חולים, כמה הגיעו למחלקת הפגיות וכמה מנהלי בתי החולים עשו הסבה לתקן, בידיעה או לא בידיעה, לא משנה, ושלחו למחלקות אחרות. תעשו את הבדיקה הזאת כמו שצריך.

<ענבל שירקוני:>
גם רופאים וגם אחיות.

<אורלי לוי אבקסיס:>
גם אחיות וגם רופאים. תודה על החידוד. אם הם לא יבקרו, אנחנו נהיה המבקרים.

<היו"ר יעקב מרגי:>
נעצור כאן את הסקירה כי אני רוצה שגם המוזמנים יצליחו לומר משהו. יכול להיות שדבריהם ימשכו אותנו לנושאים נוספים ויוציא אותנו מהקופסא של הדיון.

נמצאת אתנו מנכ"לית הרשות לקידום מעמד האישה  שלאחרונה ביקרה  בפגייה. את רוצה לשתף אותנו?

<ורד סויד פאר:>
ביום שישי האחרון הייתי בפגייה בבית החולים ברזילי ופגשתי גם את הרופא שהוא מנהל המחלקה ועומד בראש הארגון. אני שומעת היום את הדיונים  - זה דיון שני בו אני משתתפת - ואני חושבת שעולה תמונת מצב מאוד קשה. השאלה שלי היא האם זה קורה גם בתקנים אחרים או רק בתקנים האלה. האם קיימת גמישות ניהולית בכלל? בסופו של דבר אנחנו יודעים שבפועל אנחנו  עדיין לא בהורות שוויונית ומרבית האחריות נופלת על אימהות. אחד הדברים שהועלה בפני זה גם קשר ההמשך עם הקהילה ומשך הזמן שממתינים לטיפול. האם אתם רואים איזושהי דרך שאפשר לקשור את כל הקצוות האלה? הבנתי שיש גם מינויים חדשים במשרד הבריאות שלקחו לידם את הנושא הזה והשאלה היא איך מקבלים בחזרה את התקנים שנלקחו. אם באמת יש חסך במקום אחר, לא זה המקום לבוא על חשבון התקנים האלה. לא יעלה על הדעת שהיו מקצים תקנים כירורגיים והיה אפשר להשאיל אותם למחלקה אחרת.

<ורד עזרא:>
התחלתי לומר קודם שמשרד הבריאות בודק תקן-תקן. צריך להבין שזה לוקח זמן.
<אורלי לוי אבקסיס:>
תקנים שנמצאו ותוקצבו אבל נלקחו למקומות אחרים. גם התקנים שאנחנו מחכים להם, יכול לקרות אתם אותו הדבר.

<ורד עזרא:>
גם כשתקן מתוקצב עכשיו, לוקח לפעמים זמן עד שהוא מאויש. אנחנו לכן עוברים  בין כל בתי החולים ובודקים תקן-תקן שניתן.

<אורלי לוי אבקסיס:>
צנגן, אולי אתה לא צריך אותם.

<קריאה:>
בינתיים אין רופאים. 

<אורלי לוי אבקסיס:>
אם היו נותנים לך תקנים כמו שהבטיחו, היית יכול לאייש אותם?

<שמואל צנגן:>
בהחלט. 

<אורלי לוי אבקסיס:>
התשובה שלך, אני מרגישה שזה קצת סיבון. את אומרת שגם כאשר יש תקן, אתם צריכים לדאוג שיאיישו אותו. אומר כאן צנגן שהבטיחו לו שניים וחצי תקנים, כמה?

<שמואל צנגן:>
לשבע מיטות שניים וחצי תקנים ועשרות אחיות. עשרים אחיות.

<אורלי לוי אבקסיס:>
מה שנאמר לנו כאן, ואנחנו לא יכולים לעבור לסדר היום, זאת ועדת הבריאות, שלאור היום בידיעה של משרד הבריאות התקנים האלה נגנבו, נשדדו, לא יודעת איך תקראו לזה – נשדדו, אומרת לי מנהלת הוועדה ולכן אני בסדר, אני בפוליטיקלי קורקט עדיין, בתוך המסגרת – מהפגייה בברזילי לטובת מחלקה אחרת ואתם נתתם לזה לקרות. את אומרת לי שאולי אי אפשר היה לאייש. אומר לך מנהל מחלקת הפגייה בברזילי שהוא בהחלט יכול לאייש את התקנים האלה והוא צריך אותם והוא זקוק להם.

<ורד עזרא:>
אבל זה לא מה שאמרתי. מצטערת, אבל זה לא מה שאמרתי.

<אורלי לוי אבקסיס:>
זה כן מה שאמרת. אולי את רוצה לומר משהו אחר.

<ורד עזרא:>
אולי לא הבהרתי את עצמי נכון. אני אחזור למה שהתכוונתי. אנחנו בודקים את התקנים. יש בתי חולים לא ממשלתיים ושם הסיפור הוא אחר. כרגע אני אדון בבתי החולים הממשלתיים. אנחנו בודקים את התקנים וזה לא רק בפגיות אלא יש תקנים שנתנו למיון, לגריאטריה וכולי.

<אורלי לוי אבקסיס:>
אנחנו מדברים על הפגיות.

<ורד עזרא:>
אנחנו עושים את הבדיקה הזאת.

<אורלי לוי אבקסיס:>
אתם מכבים שריפה במקום כלשהו ולוקחים אותה לשם.

<ורד עזרא:>
אנחנו לא לוקחים.

<אורלי לוי אבקסיס:>
זה מזכיר לי את מגבות ערד. אומר שר האוצר שאנחנו נפתור את הבעיה במגבות ערד כאשר ניקח את המפעל מקריית מלאכי ונעביר אותו לערד. זאת השיטה. זה הזוי. את אומרת לי שיש לך עוד מחלקה שיש בה בעיות, אז ניקח את מה שהקצינו ונעביר אליה.

<ורד עזרא:>
זה לא מה שאמרתי. אמרתי שאנחנו בודקים את התקנים שהוקצו לכלל המערכת ולכלל המחלקות. בודקים איושים. אנחנו לא מבקשים מבית החולים שיאמר לנו כן אויש או לא אויש אלא מבקשים את השם ואת תאריך האיוש.

<אורלי לוי אבקסיס:>
כשראיתם שבברזילי לקחו את התקנים, מה עשיתם עם זה?

<ורד עזרא:>
אנחנו פונים בכל נושא ונושא לבית החולים ומבקשים הסברים ודנים אתו.

<אורלי לוי אבקסיס:>
מה היה ההסבר של ברזילי?

<ורד עזרא:>
אני לא יודעת לומר לך כרגע.

<אורלי לוי אבקסיס:>
מי יודע להגיד לי?

<היו"ר יעקב מרגי:>
אורלי, לא משנה. את יודעת מה הפתרון? הסברים יש לו אבל את יודעת מה הפתרון? ואנחנו נדרוש אותו. תקן שלא אויש, יוחזר. שלא יהיה שום תמריץ למנהל בית החולים לשנות. גמישות ניהולית היא דבר טוב אבל לא במקצוע במצוקה. אני מוכן להתמודד ואני יכול להיות גמיש וצריך להיות גמיש, אבל לא במקצועות במצוקה. גם במקצוע במצוקה, גם הפגייה במצוקה, אני אתן גמישות ניהולית על גבה? אין דבר כזה. לא יהיה.

<שמואל צנגן:>
חשוב להבהיר שהמצב בבית החולים ברזילי הוא לא מצב ייחודי לברזילי. הנושא הזה הועבר בעיקר ליונתן כי אני מתלונן על כך כבר שנים רבות ויונתן ידידי יודע על כך.

<אורלי לוי אבקסיס:>
מה עשו עם זה?

<שמואל צנגן:>
אני הצעתי לו, ואני מציע גם כאן, שבמקביל להקצאת התקנים להנהלה, שמנהלי הפגיות יקבלו את המידע. מה שקורה זה שכשמנהל בית החולים מקבל את אותם תקנים שכביכול אמורים להגיע לפגייה, הוא לא משתף את מנהלי הפגיות בכך. כדי באמת למנוע את זה, אם באמת הרגולטור, משרד הבריאות, יעדכן את מנהלי הפגיות לגבי רופאים ואחיות שהוקצו התקנים, אז נוכל על הבסיס הזה להציג. אנחנו יודעים שהגיעו לנו תקנים, יש לנו כאלה וכאלה אנשים שמוכנים, וזה יאפשר לנו ללחוץ על ההנהלות באמת לצבוע את התקן למקום אליו הוא צריך להגיע.
<רינה יהלום:>
אני מקופת חולים כללית. אני מוכרחה לציין שאנחנו לא חווים את אותן החוויות שמועלות כאן.

<היו"ר יעקב מרגי:>
אתם בכלל לא מתקננים.

<רינה יהלום:>
לא. מתקננים. 

<היו"ר יעקב מרגי:>
בתי חולים של קופת חולים כללית

<רינה יהלום:>
אין לנו גניבה של תקנים של הפגייה. 

<היו"ר יעקב מרגי:>
השאלה מה ההנהלה נתנה לכם.

<אורלי לוי אבקסיס:>
אולי את לא יודעת שיש תקנים לפגייה?

<היו"ר יעקב מרגי:>
השאלה היא האם קופות החולים – עד עכשיו נגענו בבתי החולים הממשלתיים  ואני מודה לך על האומץ, כי אם היה עודף ברופאים נאונטולוגים, יכול להיות שלא היית מעז – אכן מאיישות לפי תקן. בזמנו – וחטפתי התנגדות נמרצת, ואני חושב שאפילו הגשתי הצעת חוק, הייתי אז טירון, חדש, בכנסת, ב-2004-2005 – רציתי להביא בחוק תקינה של מחלקות הפגיות. אמרו לי לא לתקן בחוק כי אחר כך זה מחייב.  האוצר לא אוהב תקנים. השאלה אם קופות החולים אכן מאיישות את הפגיות בתקן ראוי.

<רינה יהלום:>
בכל מקום בו יש לנו מועמד ויש לנו תקן, אנחנו מאיישים. אם אין לנו מועמד מומחה בנאונטולוגיה או מתמחה בנאונטולוגיה  - - -

<היו"ר יעקב מרגי:>
לא ענית לי.

<רינה יהלום:>
אני עונה.

<היו"ר יעקב מרגי:>
השאלה היא אם יש לך תקנים ראויים לפגיות מצד ההנהלה.

<רינה יהלום:>
אני  מבהירה. יש תקנים ויש לנו מועמד – מאיישים. אם אין לנו מועמד לפגייה ואנחנו יכולים לאייש את הילדים, מחלקת ילדים שמחזיקה תורנויות בפגייה. חשוב לנו מאוד גם לקלוט רופאים ייעודיים לילדים להתמחות.

<היו"ר יעקב מרגי:>
לא. את לא עונה. במילה לא פרלמנטרית, אתם מאלתרים פתרונות. 

<רינה יהלום:>
אנחנו לא מעבירים את התקנים לכירורגיה.

<היו"ר יעקב מרגי:>
ברור לי, כי אם לא נותנים לך, איך תעבירי?

<אורלי לוי אבקסיס:>
לא. מה שנותנים, אני אקח לילדים אבל מחלקת ילדים היא לא במצוקה. בואי נאמר כמה דברים. אני רוצה לדעת, כשאת מקבלת בבתי החולים שלך תקן לנאונטולוגיה, מנהל הפגייה באותו בית החולים יודע שהגיעו לו תקנים?

<רינה יהלום:>
בוודאי שהוא יודע. 

<אורלי לוי אבקסיס:>
איך את בודקת שהוא יודע כשאת אומרת לי בוודאות גמורה? אומר לי כאן יושב ראש איגוד הנאונטולוגים במדינת ישראל, בבקשה תיידעו אותי שיש תקן שאמור להגיע לפגייה מסוימת כך שמנהלי הפגיות ידעו שיש להם תקן שהם יכולים לאייש. אם הם לא יודעים שיש להם תקן שהם יכולים לאייש אותו, איך בדיוק הם יביאו מועמדים?

<רינה יהלום:>
אני רוצה להגיד שאני לא יכולה לענות בשם בתי החולים של משרד הבריאות. אצלנו באגף הרפואה של חטיבת בתי החולים - - -

<אורלי לוי אבקסיס:>
יש לכם גם ביקורת שזה קורה?

<רינה יהלום:>
יש אחראי על כוח אדם רפואי והוא מכיר את כל התקנים שמגיעים והוא בקשר ישיר עם כל מי שמגיע לו תקנים, אם אלה המרדימים, אם אלה הכירורגים, אם אלה אחרים שהם בעדיפויות. אותו דבר גם לגבי הפגיות.  אין כזה דבר שאין שקיפות בעניין.
<שמואל צנגן:>
צריך לבדוק את זה. אני לא יודע.

<אורלי לוי אבקסיס:>
צריך לבדוק את זה. בבקשה, תעבירו לנו גם אתם.

<היו"ר יעקב מרגי:>
בסיכום נבקש מכם. 

<אורלי לוי אבקסיס:>
התקנים והאיוש שלהם, כמו שנאמר כאן, משרד הבריאות לא סומך על מאוישים או לא. בבקשה, תעבירו לנו את כל התקנים שקיבלה קופת חולים כללית. הרמת לנו להנחתה. תעבירו לנו את כל התקנים לנאונטולוגים שקיבלו בתי החולים של הכללית, בבקשה רשימה שמית של האיוש שלהם. היה ויש לכם תקנים שהסבתם למקומות אחרים, גם אותם אנחנו רוצים לקבל. אם זה מקובל על מנהלת הוועדה ועל יושב ראש הוועדה.

<היו"ר יעקב מרגי:>
זה כבר נרשם. אמרנו קודם שנבקש את רשימת התקנים שאושרו, אלה שאוישו ואלה שלא אוישו אלא כפי שאמרו כאן נגנבו או נשדדו – תחליטו על המינוח הכי נוח לכם – ואנחנו מכוונים זאת גם לבתי חולים ממשלתיים ובוודאי גם של הקופות. אנחנו נבקש זאת ממשרד הבריאות. משרד הבריאות לא אחראי רק על בתי החולים הממשלתיים אלא הוא הרגולטור של כל מערכת הרפואה והבריאות בארץ.

אני רוצה לשמוע אימהות מארגון לה"ב. תבחרו לכן נקודות שעוד לא נגענו בהן ואם אתן חושבות על משהו שזועק.

<עינב הרשקוביץ:>
כבר שבע שנים אני חברת ועד  עמותת לה"ב, אימא לשני פגים, אחד בן שבע ואחד בן שנה. 

<היו"ר יעקב מרגי:>
שנולדו במקומות שונים בארץ.

<עינב הרשקוביץ:>
במקומות שונים בארץ. ביניהם נולדה ילדה שהיא לא פגית, תודה לאל. כל אחד נולד בבית חולים אחר.

אני רוצה להתחבר לדבריה של גברת סויד. כמו שאתם רואים, עמותת לה"ב מורכבת מאימהות אבל יש כאן גם אבות. לא סתם האימהות מאוד נפגעות מהמצב הזה, כולל בפרנסה שלהן. גם עם הארכת חופשת לידה, אי אפשר לשים פג בגיל חמישה חודשים או שישה חודשים במעון. אפשר, אבל את לא תעבדי כי הוא חולה. אני ניסיתי פעמיים וזה לא עובד והפג שלי פג גדול ולא מורכב. האימהות נפגעות כי לטווח הארוך הן מפספסות שנים של עבודה ופנסיה ורצף תעסוקתי.  כמעט אין אימהות לפגים שחוזרות לעבודה אלא אם כן הן במצב כלכלי מאוד מאוד רע, ואז הילד שלהן נפגע כי הוא נכנס למעון עם עשרים ילדים. גם ילד רגיל שנכנס למעון עם עשרים ילדים, זה לא אופטימלי. 
<היו"ר יעקב מרגי:>
מה את מציעה לנו כמחוקקים לעשות?

<אורלי לוי אבקסיס:>
הארכנו את חופשת הלידה.

<עינב הרשקוביץ:>
נכון.

<אורלי לוי אבקסיס:>
יש גם דברים טובים שהצלחנו לעשות.

<היו"ר יעקב מרגי:>
היא ציינה את זה.

<עינב הרשקוביץ:>
אני מכירה את אלה שנהנו מזה ואני עזרתי להן לקבל את זה.

<היו"ר יעקב מרגי:>
מה עוד אפשר לעשות שלא עשינו?

<עינב הרשקוביץ:>
יש לנו ימי מחלה שאנחנו לא יכולים לנצל לילדים וילד שצריך פיזיותרפיה פעם בשבוע, וזה בשעות הבוקר בקופה, האימא שלו או האבא שלו צריכים לקבל את הזמן הזה.

<היו"ר יעקב מרגי:>
בוועדה הזאת דנו בהצעת חוק לגבי מחלות קשות. המעסיקים לא התנגדו.

<עינב הרשקוביץ:>
צריך להכניס את זה לגבי השנה הראשונה של הפג כמשהו שהורים יוכלו לנצל את ימי המחלה שיש להם. אני כבר לא מדברת על ההורים שאין להם ימי מחלה. אני חושבת שגם בכניסה למעונות כשהילד  בן שנה, צריכה להיות איזושהי הזדמנות להורים לפגים שהם הורים שיותר נפגעו כלכלית בשנה הראשונה. אני יודעת שאני נאבקתי להכניס את הילדים שלי למעון.

<ורד סויד פאר:>
באיזה אזור בארץ?

<עינב הרשקוביץ:>
כרגע אני בדרום אבל הייתי בחיפה והייתי במרכז. אני חושבת שילדים בגיל שנה פלוס, אם הם היו יכולים לקבל איזושהי קדימות בגן, היה יכול לעזור.  כאמור, אני מדברת על ימי מחלה בשנה הראשונה שהורים יוכלו לנצל אותם כדי להגיע לטיפולים. 

<היו"ר יעקב מרגי:>
אני חושב שתרמת את חלקך לדיון למרות שיש לך עוד הרבה נקודות לתרום. עוד אימא מארגון לה"ב.

<רומי שחורי:>
אני יושבת ראש עמותת לה"ב. אני רוצה להתייחס בהמשך לדברים של עינב. גם דוקטור צנגן העלה באחד הדיונים נושא של ילודים עם צרכים מיוחדים. אני רוצה לקחת את זה צעד אחד קדימה. פגים לא מוכרים ככאלה ולא רק הפגים כפגים. גם עמותת לה"ב לא מוכרת כעמותת חולים. כשאנחנו באים לקבל או לנסות לקבל תקציבים ממשרד הבריאות לפעילות שלנו למען הורים, אנחנו נתקלים בדלתות סגורות כי אנחנו לא מוכרים.

<היו"ר יעקב מרגי:>
אתם ארגון הורים ולא ארגון חולים.

<קריאה:>
אנחנו הורים לחולים.

<רומי שחורי:>
אם פגים יוגדרו כילודים עם צרכים מיוחדים, עמותת לה"ב תוכל לקבל הכרה כעמותת חולים ולהיכנס לתוך התבניות של משרד הבריאות לתמיכה ממשלתית. כרגע אנחנו נתמכים על ידי תורמים פרטיים בלבד וכמובן נאבקים, כמו עמותות אחרים בארץ.

<היו"ר יעקב מרגי:>
דוקטור צנגן, כשהייתי קטן, כל הזמן מכרו לי שאלה שנולדו פגים, מקבלים איזה פייט והם מתפתחים יותר.

<שמואל צנגן:>
אתה מדבר הרבה במושגי יהדות. מי כמוך יודע שמשה רבנו נולד בחודש השביעי והוא צמח להיות מנהיג ישראל.

<היו"ר יעקב מרגי:>
אבל הוא היה כבד פה וכבד לשון.

<שמואל צנגן:>
זה לא הפריע לו.

<היו"ר יעקב מרגי:>
נכון.  השאלה אם יש עניין להגדיר את הפגים כמו שמוצע.
<שמואל צנגן:>
בהמשך לעבודת הקודש של עמותת לה"ב, אחד הדגלים שאנחנו מניפים יחד עם משרד הבריאות הוא באמת ההכרה בפג כילד עם צרכים מיוחדים.  ממש בימים האלה פיתחנו טיוטה של חוזר, הגורם המקצועי, כלומר, הנאונטולוגים. על בסיס נייר עמדה המליצו על חוזר מינהל רפואה שיגדיר את הפג כילד עם צרכים מיוחדים על כל המשמעויות הנובעות מכך, הן מבחינת הצרכים שלו במרפאת פגים עם צוות רב תחומי וכנ"ל גם מבחינת ההדרכה והנגזרת להורים של הפג. אם אפשר באמת לסיכום לבקש שהחוזר הזה יופץ במהלך השנה הקרובה וייושם על ידי הקופות -  כי בסופו של דבר מי שאמור לדאוג לפג בקהילה, אלה הקופות – זאת תהיה תרומה מאוד גדולה.

<היו"ר יעקב מרגי:>
מי ניסח את החוזר?

<שמואל צנגן:>
החוזר הזה הוא קופרודקשן, זה שיתוף פעולה של הנאונטולוגים, אנשי מקצועות הרפואה המשולבים, שזה פיזיותרפיה טיפולית.

<היו"ר יעקב מרגי:>
משרד הבריאות יודע על החוזר הזה?

<שמואל צנגן:>
בוודאי.  אצלו מונחת עכשיו הטיוטה והוא מעביר את זה לסבב התייחסויות, אם אני לא טועה. בקשתי שהחוזר הזה יבשיל וייושם.

<אורלי לוי אבקסיס:>
אני רוצה לשאול שאלה. יונתן, ראיתי שנציג האוצר מגיע אליך ונותן לך משהו ביד. שתף אותנו.

<יונתן גרין:>
הלוואי.

<אורלי לוי אבקסיס:>
שתף אותנו. זה לגבי הנתונים של התקציב הקרוב? האם יש את הסעיף שביקשתם אותו בוועדה שלי או לא?

<יונתן גרין:>
זה לא היה נציג האוצר אלא עוזר השרה. זה משהו אחר לגמרי.

<אורלי לוי אבקסיס:>
העוזר של השרה הגיע לכאן בעניין של האין חדש? אין את הנתון אם זה מופיע בתקציב או לא?

<יונתן גרין:>
אמר האוצר היום שיינתנו להערכתו עד סוף השנה. זה מה שאני יודע. 

<היו"ר יעקב מרגי:>
הבנו ש-2014 היא שנה אבודה מבחינת התקצוב.

<אורלי לוי אבקסיס:>
לא. עדיין כשהתקנים יינתנו, שלא יסחבו את זה ל-2015.

<קריאה:>
גם ניתנו עשרים מיליון שקלים.

<יונתן גרין:>
הלחץ שלכם ביום הזה עוזר.

<אורלי לוי אבקסיס:>
אל תיקחו אישית את זה שאנחנו תוקפים אתכם.

<היו"ר יעקב מרגי:>
עוד לא תקפנו. חכו. 

<שירי כלפון קרטין:>
אני מעמותת לה"ב ואימא לפגית. אני גם פיזיותרפיסטית התפתחותית. המחשבה היא באמת להכיר את הפגים כבעלי צרכים מיוחדים. קודם כל, לעמותת לה"ב מאוד חשוב לציין את כל הפגים, גם כאלה שנולדו עד שבוע 37, כי אנחנו רואים גם אצלם הרבה צרכים מיוחדים, וגם הספרות המקצועית מראה זאת. הדבר הנוסף הוא שברגע שהפג יוכר כבעל צרכים מיוחדים, מדובר גם על הקלות סוציאליות. ילד עם צרכים מיוחדים מקבל הקלות במס, מקבל יותר ימי מחלה, וזה אומר הקלה מאוד משמעותית להורים.

<אורלי לוי אבקסיס:>
נציג האוצר כאן?

<היו"ר יעקב מרגי:>
כאשר מדברים על הקלות , הבהלת אותם והכנסת אותם למקלטים. בואי נתחיל עם ימי המחלה.

<אורלי לוי אבקסיס:>
אני חושבת שבשורה התחתונה מה שצריך זה לראות את הפג כילד בעל צרכים מיוחדים כדי שהוא יוכל לקבל את השירותים להם הוא נזקק.

<קריאה:>
יש הגדרה נפרדת לגבי מחלה סומטית. אי אפשר להכניס את כולם להגדרה הזאת.

<אורלי לוי אבקסיס:>
היא כאימא רוצה להביא לדיון את הדברים  שיכולים לעזור לה ואנחנו מבינים לחלוטין שההכנסה או המשק הכלכלי של אותו בית נפגע. אם אנחנו נכניס את הפגים – בואו נסתכל לרגע על הפגים ונעזוב לרגע את ההטבות הנלוות – והם יוגדרו כילדים בעלי צרכים מיוחדים, הם יוכלו לראות את הרופא בו מדובר בזמן, הם יוכלו לקבל את הטיפולים הפרה רפואיים בזמן, הם יאובחנו בזמן, הם יטופלו בזמן וזה אומר שהילד הזה, איכות החיים שלו, הגורל שלו והעתיד שלו ייראה אחרת. אם אותו ילד שצריך לראות רופא בחודשיים הראשונים בחייו והוא רואה אותו רק אחרי שמונה חודשים – וכאן שמענו שזה קורה גם אחרי שנה – אתם מבינים מה קורה בפער של הזמן הזה? כל יום כזה הוא יום אבוד. אתם אמרתם במשרד הבריאות, עת התחלנו ללמוד כל מיני נושאים, שככל שההתערבות מוקדמת יותר בנושאים האלו, התוצאות גבוהות יותר, טובות יותר, איכות החיים של הילד משתפרת. בבקשה, תיישמו את האני מאמין שלכם בנושא הפגים.
<היו"ר יעקב מרגי:>
אני כבר חושב על כך שבזמן הקרוב אני צריך לקיים דיון בנושא טיפות החלב. 

<טל נוי:>
אני אימא לתאומים פגים שנולדו בשבוע ה-34 פלוס 2 במשקל של 1.600 קילו ו-1.700 קילו. אני רוצה להתחבר לדברים שנאמרו כאן ולהוסיף. חוויית הפגייה אצלנו הייתה אמנם יחסית קצרה אבל כל מה שעברנו מאז השחרור, אני חושבת שהורים לתינוקות שנולדים במועד לא מסוגלים בכלל להבין את מספר ימי העבודה שאנחנו נאלצים להחסיר, גם אני וגם בעלי. לפעמים יש לנו שלוש בדיקות בשבוע וזה אומר כל פעם להחסיר יום עבודה. 

<אורלי לוי אבקסיס:>
את עוד בצד הטוב. עוד יש לך תאריכים לרופאים ולבדיקות.

<טל נוי:>
אין התחשבות לא מצד שוק העבודה, לא מצד הגנים הפרטיים אליהם רשמנו את הילדים ונאלצנו להוציא אותם. יש גם חוסר התחשבות כאשר אם למשל קובעים לנו תור למרפאת חוץ ובמעון מחליטים שאסור להכניס את הילדים אחרי שעה מסוימת, אם הבדיקה נגמרת אחרי אותה שעה בה אפשר להכניס את הילד לגן וללכת לעבוד, הרי שאחרי השעה הזאת אי אפשר להכניס אותו וזה אומר עוד יום עבודה אבוד. אין שום פיקוח בנושא הזה.

<קריאה:>
זה לא יאומן.

<היו"ר יעקב מרגי:>
זאת אכסניה אחרת. אנחנו נטפל בה.

<טל נוי:>
זה מאוד חשוב. 

<אורלי לוי אבקסיס:>
זה פיקוח על המעונות לגיל הרך.

<היו"ר יעקב מרגי:>
בקרוב זה מועבר אלינו.

<טל נוי:>
הנושא של ימי המחלה הוא קריטי. אני מסכימה עם עינב אבל אני חושבת שזה לא רק בשנה הראשונה. אצלנו זה עדיין ממשיך והילדים שלי הם כמעט בני שנתיים. כמות המעקבים היא אין סופית. יש להם עיכובים, יש להם כל מיני בעיות שקשורות לפגות ואנחנו מאוד מתקשים להתמודד.

<היו"ר יעקב מרגי:>
תודה. אני חושב שהנקודה הובהרה ומוצתה.

<יעל שמעיה:>
אני מעמותת לה"ב. אני אימא לשתי פגות, האחת בשבוע מאוחר עם עיכוב גדילה ברחם, בשבוע ה-34 שנולדה במשקל 1,600 קילו, והשנייה נולדה בשבוע 31 במשקל 1.300 קילו. אני גם דיאטנית בפגייה ובמכון להתפתחות הילד.
<אורלי לוי אבקסיס:>
עוד לפני שילדת את הפגים.
<יעל שמעיה:>
כן. עוד לפני שילדתי את הפגים. אני רוצה לתת לכם תמונה לגבי הפגים. גם הבת שלי וגם תינוקות שאני רואה על בסיס יומי - - -

<אורלי לוי אבקסיס:>
כדי שהפרוטוקול יבין ויבינו גם האנשים שצופים בנו בשידור, קודם כל תסבירי מי נכנס לצרכים המיוחדים.

<יעל שמעיה:>
תחת הגג הזה של חוזר מנכ"ל נכנסים בעצם רק פגים שנולדו מתחת למשקל קילו וחצי ו/או מתחת לשבוע 32. זאת אומרת שפג שנולד בשבוע 35 לדוגמה במשקל 1.600 קילו – ואנשי המקצוע כאן יבינו שבעצם הוא סבל מעיכוב גדילה מאוד רציני בתוך הרחם – הוא זקוק לליווי, לתמיכה ולהדרכה הורית מאוד מאוד נרחבת ומאוד משמעותית. גם ההשלכות ארוכות הטווח הן בדיוק לפגים האלה מוכחות ומוכרות בספרות, אבל הוא לא יזכה לליווי המקצועי. אני אימא לפגה שהייתה מאוד מודעת ואם אני לא הייתי אומרת לרופא הילדים שלי שאני רוצה ללכת אתה להתפתחות הילד, אני רוצה לקחת אותה לדיאטנית אחרת כי אני לא הצלחתי לטפל בבת שלי, אם אני לא הייתי מבקשת את הדברים האלה עליהם ידעתי, הרופא שלי בפירוש לא היה שולח אותי. אני לא הייתי מגיעה למכון להתפתחות הילד אם לא הייתי מבקשת להגיע לשם.

<היו"ר יעקב מרגי:>
אני לא רוצה לפתוח את הדיון שהיה בוועדה לזכויות הילד לגבי הטיפול בקהילה.

<הדר ירדני:>
נכון שחוזר המנכ"ל בו דיברנו ואמרנו שהוא בדיון עכשיו לתיקון, מדבר על כך שילד שנולד מתחת לשבוע ה-32 או מתחת למשקל 1.500 קילו, אמור להיבדק במכון להתפתחות הילד תוך חודשיים. אבל כל שאר הילדים שזקוקים לטיפול, על פי חוזר זה אמורים להתקבל לאבחון וטיפול עד שלושה חודשים. 

<אורלי לוי אבקסיס:>
ואם משקלו הוא 1.550 קילו?

<הדר ירדני:>
כל ילד במדינת ישראל שזקוק למכון להתפתחות הילד ויש לו הפניה, על פי חוזר המנכ"ל - - -

<אורלי לוי אבקסיס:>
בקהילה אין נאונטולוגים.

<היו"ר יעקב מרגי:>
אני מבקש לאפשר לה לסיים את דבריה.

<הדר ירדני:>
צריך לעשות סדר בדברים.

<היו"ר יעקב מרגי:>
אבל תוך כדי שאת עושה סדר, את הכנסת הסתייגות קטנה. אמרת אם יש לו הפניה ואוזני צדה את זה.  

<הדר ירדני:>
כל פג שמשתחרר מבית החולים וכתוב לו שיופנה למכון להתפתחות הילד, אמור להגיע למכון להתפתחות הילד - אם הוא עד שבוע 32, תוך חודשיים, ואם הוא מעל, תוך שלושה חודשים. 

<אורלי לוי אבקסיס:>
אחרי כמה זמן למעשה הוא באמת מגיע? יש לכם מעקב?

<הדר ירדני:>
אנחנו יודעים שהוא בטיפת חלב. אנחנו יודעים שחלקם הולכים ישירות לפיזיותרפיה ואכן מגיעים לרופא מאוחר יותר.

<אורלי לוי אבקסיס:>
הנתונים שלנו מראים שבמקום חודשיים, אלה שמונה חודשים.

<היו"ר יעקב מרגי:>
נחזור לפרקטיקה.

<הדר ירדני:>
הוא דיבר על ביקור רופא בברזילי. זה לא אומר שהילד הזה לא נבדק בקהילה. זה לא אומר שהוא לא היה במכון להתפתחות הילד של הקופה. זה לא אומר שהוא לא מקבל טיפול פייזותרפיה כבר שמונה חודשים.

<אורלי לוי אבקסיס:>
תגידי לנו מה זה אומר. תני לנו נתונים. כמה זמן צריך לחכות? אנחנו שמענו כאן הורים שנאלצו לחכות ארבעה חודשים, אם זה מתחת או מעל ה-1.500 קילו.

<הדר ירדני:>
זה לא תקין.

<אורלי לוי אבקסיס:>
הם נאלצו לחכות ארבעה חודשים במכון מסוים להתפתחות הילד.  לא ספרו להם את מה שהם חיכו להתפתחות הילד.

<הדר ירדני:>
זה באמת לא תקין.

<היו"ר יעקב מרגי:>
בואו נעשה סדר. ההבהרה הייתה מתבקשת וחשובה. זה לא אומר שמי שנולד, לא זכאי. השאלה שלי היא – והיא מופנית לנאונטולוגים שנוכחים כאן - במה תלויה ההפניה למכון להתפתחות הילד.
<שמואל צנגן:>
קודם כל,  תודה על השיחה הערנית. בהיבט של הספרות הרפואית המקצועית,  אני כנאונטולוג יכול לדבר על ה-מה, על ה-איך וזה באמת הדיון שאנחנו עושים כאן. כל פג, לא רק פג שהוא מתחת לשבוע ה-32 ו/או מתחת לקילו וחצי, על פי הספרות צריך להיות במעקב שבועי עד שהוא מגיע לשבוע מתוקן ארבעים, לא בהכרח על ידי רופא אבל על ידי אחות ומקצועות רפואה. אחר כך הוא צריך להיות מטופל באינטרוולים שהם בהתאם למצבו הרפואי של הפג. המענה נכון לעכשיו הוא שבקושי המכונים להתפתחות הילד עומדים – כמו שראינו, לא עומדים – ביכולות שלהם לעקוב.

<היו"ר יעקב מרגי:>
אני לא שם. אני שואל אותך שאלה. 

<שמואל צנגן:>
נוצרת גם הטעיה. אנחנו כנאונטולוגים לא כותבים את ההמלצה הזאת.

<היו"ר יעקב מרגי:>
את זה רציתי לשמוע.

<שמואל צנגן:>
זה בגלל אותה מציאות בה אנחנו באי ספיקה קשה.

<היו"ר יעקב מרגי:>
נשבעת את שבועת הרופא?

<שמואל צנגן:>
כן.

<היו"ר יעקב מרגי:>
אתה צריך להתעלם מהמצוקה. כרופא אתה חייב קודם כל.

<אורלי לוי אבקסיס:>
אתם תוציאו הוראה לכל הנאונטולוגים שנמצאים בבתי החולים שלפני שהם משחררים את הילודים, לכתוב לכולם לשלוח למכון להתפתחות הילד. המערכת שמה לכם כך, תלכו כך. כל פג שמשתחרר, תנו הוראה לנאונטולוגים לשלוח למכון להתפתחות הילד, בין אם מדובר בקילו וחצי או בשני קילו. כל פג שעוזב את  בית החולים – עזוב את הקילו וחצי – תמליצו על כך.

<היו"ר יעקב מרגי:>
אתה מבין מה הקפיץ אותנו?

<שמואל צנגן:>
ברור. אני אומר מה אנחנו עושים בפועל, כדי לדייק. כל פג שמשתחרר, אנחנו ממליצים שהוא ייבדק במרפאת פגים. שוב, זה משתלב עם החוזר שעדיין לא קיים. היות ואין עדיין הגדרה של הפג כילד עם צרכים מיוחדים, כל פגייה בעצם מאלתרת את הפתרון שלה. שוב, נחזור לברזילי – מנהל בית החולים יהרוג אותי – אבל אצלנו בברזילי, בגלל המציאות, לנו יש מרפאת פגים וכל פג שאנחנו חושבים, מגיע אלינו תוך חודש ועל בסיס הביקור הזה אנחנו קובעים לו את התכנית ההמשכית. זה פתרון פרוביזורי. יש  מרכזים רפואיים שיש להם מרפאות פגים ויש כאלה שאין להם. יש מקומות שהפג נראה במסגרת טיפת חלב ויש מקומות שהוא נראה במסגרת המרכז להתפתחות הילד. לכן צריך לעשות סדר בעניין הזה.

<היו"ר יעקב מרגי:>
אני משחרר את האימא עם הפג הביתה בלי הפניה כתובה וסיכום.

<שמואל צנגן:>
זה כתוב. אצלי כל פג שצריך מגיע תוך חודש.

<היו"ר יעקב מרגי:>
מה זה שצריך? אתה אומר לי כל פג שצריך. אתה מתייחס למשקל לפי החוזר או לשבוע?

<שמואל צנגן:>
אנחנו מתייחסים גם לפגים מעל שבוע 32 ומעל קילו וחצי. בהיבט של המכון להתפתחות הילד, אני מודה שאנחנו לא שולחים באופן אוטומטי למכון להתפתחות הילד את הפגים הגדולים יותר כי המציאות היא כזאת שגם את אלה החריפים יותר, אנחנו רואים אותם.

<היו"ר יעקב מרגי:>
אנחנו מכתיבים את המציאות. בוא נכתיב את המציאות.

<שמואל צנגן:>
אתה צודק.

<היו"ר יעקב מרגי:>
צריך לעזור. אמר לך יונתן ביושר שהנזיפה שלכם והדיון הזה עוזר להם. בקיצור, תעזור לי לעזור לך. אנחנו מציפים היום את הנושא ולכן אם אנחנו נתייחס למציאות ולפי זה הרופאים ייתנו את ההמלצות או אם אני  משחרר בסורוקה ואני יודע שבבאר שבע אין לי מענה, ההמלצה שלי היא שונה. זה לא נכון. אסור שזה יהיה כך.

<קובי שיף:>
אני רופא בפגייה בלניאדו. לניאדו הוא  בית חולים פרטי ויש לו קשיים לקבל טופסי 17 מקופות החולים. לכן אנחנו עושים מרפאת פגים, מרפאת מעקב ללא טופס 17. מי שמביא, מביא, אבל מי שלא מביא, מתקבל ללא טופס 17.

<היו"ר יעקב מרגי:>
למה אתם מקבלים בלי טופס 17?

<קובי שיף:>
אנחנו אנשים טובים. יהודים רחמנים.

<היו"ר יעקב מרגי:>
רציתי לשמוע את זה.

<קובי שיף:>
בית חולים דתי.

<אורלי לוי אבקסיס:>
עם ערכים.

<קובי שיף:>
מקבלים אותם בהתנדבות, עד שהוא מסדיר את התור במכון להתפתחות הילד שייקח כמה חודשים. יש לנו פיזיותרפיסטית התפתחותית, יש נאונטולוג שרואה אותו, יש נוירולוג שמגיע אם צריך.

<אורלי לוי אבקסיס:>
מה קורה אם אתה גר באזור בו אין לך מרפאת פגים או שאין לך בית חולים בסמוך?

<רומי שחורי:>
אני נוסעת מהדרום לשניידר.

<אורלי לוי אבקסיס:>
מהדרום לשניידר עם פג?

<רומי שחורי:>
כן.

<היו"ר יעקב מרגי:>
פעם אמרתי שהפקקים בבית קמא זה לא בגלל אלה שמחפשים עבודה במרכז אלא חלקם בגלל אלה שבאים לטיפולים רפואיים ולרופאים פרטיים במרכז.

<קריאה:>
גם אני מהפריפריה. אני עובדת בהתפתחות הילד בכרמיאל. יש לנו שתי פגיות, נהריה וכרמל, ובתוך הפגייה שלהם, באוטומט כתוב להורים לפנות להתפתחות הילד ואנחנו רואים את הפגים האלה מאוד מהר. הם בעדיפות. יש פגיות אחרות באזור שזה לא באוטומט ואז זה נתון לשיקול דעתו של רופא הילדים. רציתי לומר שברגע שזה מופיע  באופן אוטומטי, זה עובד יפה, וברגע שזה לא מופיע באופן אוטומטי, צריך את הנאונטולוג שיראה את הילד. הרופאה שלנו במכון היא נאונטולוגית לשעבר.

<אורלי לוי אבקסיס:>
למה לשעבר? המקצוע הזה שחק אותה?

<קריאה:>
היא 24 שנים הייתה בפגייה ואחרי כן הפכה לרופאה התפתחותית בלבד.  היו פגים שכן הופנו אוטומטית אבל אחר כך נפלו בקהילה על רופא ילדים שאמר שהוא  חמוד, נעקוב אחריו ונראה, וזה קורה. אחר כך מגיעים  אלינו כשכבר מאחרים, חיכו שהם יאחרו כדי להפנות, ואז הם מגיעים ואנחנו שואלים איפה הם היו עד היום והם אומרים שרופא הילדים שלהם אמר שלמרות שכתוב בהמלצה, לחכות.
<אורלי לוי אבקסיס:>
גם כשממליצים, אין לנו את הביטחון שזה יקרה.

<קריאה:>
גם כשממליצים, אין את הביטחון שזה יקרה.

<אורלי לוי אבקסיס:>
כי רופא הילדים בקהילה שאין לו ניסיון בנאונטולוגיה מחליט על דעת עצמו לבטל את ההמלצה של הנאונטולוג המומחה לתחום הספציפי הזה. אני לא רואה את זה קורה ברפואה אחרת. אני לא רואה את המשחק הזה שרופא משפחה יבטל המלצה של רופא מומחה קרדיולוג. אין חיה כזאת.

<הדר ירדני:>
משמיצים.

<היו"ר יעקב מרגי:>
לא משמיצים. אף אחד לא השמיץ.  את מבינה למה הצורך להגדיר את הפגים כבעלי צרכים מיוחדים?

<הדר ירדני:>
את מי מהם שצריך.

<היו"ר יעקב מרגי:>
לא. זה הוויכוח בינינו. אם אני הולך על סמוך ורופא הילדים אומר לאימא שהוא חמוד, נעקוב אחריו, אני לא סומך על רופא המשפחה שלי ואני ידיד טוב שלו כי בסוף אני הרופא הכי טוב לגוף שלי. כשהוא אומר לי אל תדאג, הוא מהפרקטיקה יודע, עושה סטטיסטיקה במוח ואומר אבל אני לא, אני סובל ואני דואג. היו דברים מעולם. אנחנו בני אדם בסך הכול. רופא הילדים הוא לא המומחה הגדול לתחום הזה. לכן אני חושב שאם יש בעלי מקצוע שאומרים וקובעים שפגים הם בעלי צרכים מיוחדים, אנחנו נתייחס אליהם כך. את יודעת כמה דברים נחסוך למדינה? נחסוך הרבה כסף למדינה, הרבה ימי היעדרות מהעבודה להורים והרבה הוצאות רפואיות שאין לנו איך לבזבז אותן.

הייתי רוצה לשמוע את בית חולים סורוקה, שם ליווינו את נושא הפגייה ואת מספר הלידות. הפגייה שם ייחודית בתחום הזה. בואו נראה מה ההתפתחות כי באמת לא שומעים עליהם. נראה לי שמשהו קרה שם ולכן אני רוצה לשמוע  מה קורה בסורוקה.

<קיילה מרקס:>
אני מנהלת הפגייה בסורוקה. את הפגייה שלנו בנו ב-1985, עת היו 8,000 לידות ועכשיו יש 16 אלף לידות אבל לא הוסיפו מיטות.

<היו"ר יעקב מרגי:>
כמה מיטות יש בפגייה בסורוקה?

<קיילה מרקס:>
בסך הכול יש  24 מיטות בטיפול נמרץ ועוד 36 מיטות לטיפול מיוחד. אנחנו מעבירים פגים לבתי חולים אחרים.

<היו"ר יעקב מרגי:>
כמה מתוך ה-16 אלף לידות הן לידות של פגים?

<קיילה מרקס:>
עשרה אחוזים לידות של פגים.

<היו"ר יעקב מרגי:>
אתם מבינים את המספרים?

<קיילה מרקס:>
אנחנו יודעים ש-1,500 תינוקות נולדו כפגים כל חודש. אם אנחנו מזמינים את כולם למכון להתפתחות הילד, ויש שניים כאלה בדרום, אין שום אפשרות לעשות זאת. אנחנו יודעים שתור לפגים שנולדו פחות מקילו וחצי, מחכים ארבעה חודשים.

<אורלי לוי אבקסיס:>
בסורוקה אין מרפאת פגים?

<קיילה מרקס:>
יש מרפאת פגים ואנחנו רואים רק את הפגים הכי מסובכים. 

<אורלי לוי אבקסיס:>
חשוב לי לשים משהו על השולחן כדי להבין איך המדינה שלנו עובדת. את אומרת  - ושמענו את זה גם מדוקטור צנגן וגם מאחרים – שמאחר שאנחנו יודעים שאין מספיק יכולת קיבול של המרכזים להתפתחות הילד, מראש אנחנו לא שולחים.

<שמואל צנגן:>
לא.

<אורלי לוי אבקסיס:>
זה מה שהיא אמרה.

<היו"ר יעקב מרגי:>
אני רוצה לשאול שאלה אפיקורסית.  מה אכפת לכם שאין? תעשו את עבודתכם אתם נאמנה.

<שמואל צנגן:>
יש בעיה עם זה.

<אורלי לוי אבקסיס:>
הם אומרים שהם יתעדפו את הכי הכי מסובכים. אז משרד הבריאות אומר שאין תור ארוך כזה ולא הפנו אליו יותר פגים. הוא אומר שהתור הוא לא כזה ארוך כמו שאתם מציגים. אבל אומרים לנו כאן מנהלי הפגיות שהם נאלצים לעשות סלקציה כי הם רוצים שקודם כל את הכי הכי בעייתיים יראו ולכן הם עושים סלקציה, ולא בגלל שהם מאמינים שאחרים לא צריכים אלא כדי להבטיח שמי שהכי צריך, יקבל. אז משרד הבריאות אומר שהנתונים שונים ולכן לא ייפתחו יותר מרכזים להתפתחות הילד.
<היו"ר יעקב מרגי:>
כמה מרכזים להתפתחות הילד יש במדינה?

<ורד עזרא:>
37 מכונים ו-92 יחידות התפתחותיות.

<היו"ר יעקב מרגי:>
כולם מאוישים בצוותים?

<ורד עזרא:>
כולם מאוישים בצוותים. ההבדל בין מכון ליחידה הוא שביחידה אין רופא התפתחותי.

<היו"ר יעקב מרגי:>
ביחידה אין. בואי דברי אתי רק על מכונים. כמה מאוישים במכונים?

<ורד עזרא:>
35.

<קריאה:>
מה ההתפלגות?

<ורד עזרא:>
בבאר שבע, באילת, במרבית בתי החולים ובקופות.

<אורלי לוי אבקסיס:>
לכן השישה מיליון שקלים של התכנית שהוצגה לנו לטיפול בקהילה, יכולים לפתור את הבעיות האלה. בסכום של שישה מיליון שקלים פתרנו את העניין של הטיפול בקהילה. שרת הבריאות באה ואמרה שהיא מאוד תומכת אבל תשכחו מזה, לא תקבלו שישה מיליון שקלים.

<קריאה:>
אין רופאים התפתחותיים.

<אורלי לוי אבקסיס:>
המרכזים האלו עולים גרושים. 

<קריאה:>
אין רופאים בפגייה.

<אורלי לוי אבקסיס:>
לפי מה שאתם אומרים, גם לא יהיו. לא לפתח את הטיפול בקהילה, הם לא ירשמו את הפגים שצריכים טיפול כי הם רוצים את הכי חמורים שיקבלו קדימות, ואנחנו יוצרים מצג שווא שאחריו יכולים להסתתר משרד הבריאות ומשרד האוצר ואומרים, רגע, התורים לא כאלה גדולים כמו שאתם אומרים. הם אומרים שבגלל אינוס הם עושים את זה. אנחנו מבינים שצריך לתמרץ את הרופאים האלה בקהילה. אין ספק בכך. 

<היו"ר יעקב מרגי:>
אני רוצה להמשיך לשמוע את הסקירה על סורוקה. סוד גלוי וידוע הוא שהכול כסף. לידות הן סטרט-אפ של בתי החולים שנמצאים במצוקה תקציבית.

<אורלי לוי אבקסיס:>
שווה להם להרחיב את הפגיות.

<היו"ר יעקב מרגי:>
אני הייתי מצפה לקצת הוגנות כאשר יש קושי במערכת. כמו שאנחנו לא עושים תקציב משק סגור, כמו שלא רצינו לעשות משק סגור לתקציב מסוים, היינו מצפים שכל נושא הילודה והיולדות על אגפיו, שלפחות מנהל בית החולים יסתכל על זה כעל משק סגור ואז יטה משאבים. אבל זה לא נעשה כך. 

<קיילה מרקס:>
65 אחוזים מהתינוקות שנולדו  כפגים הם מהאוכלוסייה הבדואית ואנחנו יודעים את התנאים שלהם.

<היו"ר יעקב מרגי:>
אני חושב שזה אחוז נתון  גם לגבי כלל הלידות בסורוקה.

<קיילה מרקס:>
כן.  הסיכון שלהם לחיות עם מחלות בעתיד הוא פי ארבע מאשר באוכלוסייה היהודית. יש לנו את האוכלוסייה הבעייתית ביותר בכל הארץ והתנאים לא בהתאם.

<היו"ר יעקב מרגי:>
האם את יודעת  שבתכניות הפיתוח של בית החולים סורוקה, הפגייה נמצאת על השולחן או על סדר היום?

<קיילה מרקס:>
אני חושבת שכן. אמור להיות על זה דיון. עוד לא התחילו את הבנייה אבל הבנתי  שמשרד הבריאות כבר הבטיח את הכסף.

<היו"ר יעקב מרגי:>
הוא בדרך. ברכבת.

<קריאה:>
כמו התקנים.

<קיילה מרקס:>
בינתיים שום דבר לא זז.

<אורלי לוי אבקסיס:>
כמה זמן כבר לא זז?

<קיילה מרקס:>
אנחנו מעבירים את הפגייה כל כמה חודשים או כל כמה שנים  למקום מוגן בזמן המלחמה.

<אורלי לוי אבקסיס:>
את מדברת על המיגון. כמה חסר לכם כדי לבנות את המיגון?

<קיילה מרקס:>
צריך להיות סכום של 66 מיליון שקלים כדי לבנות.

<אורלי לוי אבקסיס:>
תשכחו מזה. לברזילי לא נתנו עשרה מיליון שקלים, אז אתם מדברים על 66 מיליון שקלים? על שישה מיליון שקלים בקהילה השרה אומרת שזה לא יקרה. עצוב.

<היו"ר יעקב מרגי:>
אחרון הדוברים.

<שמואל צנגן:>
נושא אחד שטרם הועלה אבל צוין בקצרה בוועדה הראשונה שלנו וזה הנושא של בנק חלב אם. שוב, לשבחו  של משרד הבריאות – וכאן אני רוצה להגיד במאמר מוסגר ואורלי תכעס עלי – ייאמר שמשרד הבריאות עושה הרבה בשביל הפגים. זה לא אומר שהוא לא צריך לעשות עוד.

<אורלי לוי אבקסיס:>
למה שאני אכעס עליך?

<שמואל צנגן:>
כי כביכול משרד הבריאות מצטייר כגורם שלא מודע ולא משתף פעולה. הם עושים את זה אבל יש כזה פער גדול שצריך להשלים וצריך אולי לעבוד בקצבים קצת יותר מהירים ואת זה אתם אמרתם. נושא בנק חלב אם זה נושא שטרם הועלה כאן והוא מאוד חשוב. דיברנו על משה רבנו, חבר הכנסת מרגי. אתה זוכר שהייתה לו מינקת. משה רבנו הפג היה צריך חלב אם והוא קיבל מינקת. 

<היו"ר יעקב מרגי:>
שם לא היה צריך תקן. הייתה לו בת מלך שהביאה את המינקת.

<שמואל צנגן:>
אנחנו צריכים לספק חלב אם לאותם פגים שלאימהות שלהם אין כי מסתבר שזה מציל אותם ממוות ומתחלואה.

<אורלי לוי אבקסיס:>
זאת הייתה הצהרה של משרד הבריאות שחלב אם הוא התזונה הטובה ביותר לכל הילודים.

<שמואל צנגן:>
נכון.

<אורלי לוי אבקסיס:>
הוא הרבה יותר טוב לפגים.

<היו"ר יעקב מרגי:>
מה העלות עליה מדברים?

<שמואל צנגן:>
תכף אני אגיע לעלויות. גם בעניין הזה משרד הבריאות כתב חוזר שמגדיר איך להקים בנק חלב אם. נעשו אין ספור דיונים אותם הובילה דוקטור עליזה רובין שיושבת כאן אתנו. הבעיה היחידה היא ליישם. כלומר, צריך לבחור את אותם שני בתי חולים בפריפריה, כפי שהשרה המליצה בישיבה שהיא נאותה לקבל אותנו בנושא הזה וגם על זה מגיע לה יישר כוח.

<אורלי לוי אבקסיס:>
על מה? על זה שהיא נפגשת עם הרופאים?

<שמואל צנגן:>
היא לא נפגשת עם כולם.

<אורלי לוי אבקסיס:>
כאילו מדובר כאן באיזה נדבנים. זה הזוי. זה תפקידה. 

<שמואל צנגן:>
אמת. התפקיד שלנו הוא לוודא שמה שהיא התחייבה עליו, וזה ששני בתי חולים בפריפריה יהיה להם עוד בשנת 2015 בנקי חלב אם, אכן יקרה. צריך לבקש ממנה לפרוע את השטר. מדובר בעלות לא גבוהה של כמיליון שקלים. יש הבטחה, לא בכתב אלא בעל פה, של האוצר לתמוך בזה. זה גם דבר שיהיה למען הפגים בישראל וזה חשוב מאוד.

<היו"ר יעקב מרגי:>
אחרון הדוברים, יושבת ראש ארגון לה"ב.

<רומי שחורי:>
אני רוצה רק לומר שיש תערוכת תמונות של פגים וכיבדו אותנו בנוכחותם כמה מהם. היה לי חשוב להסב את תשומת לבכם לכך כדי לקבל קצת מוחשיות על מה אנחנו בעצם מדברים כאן.

<היו"ר יעקב מרגי:>
אני אומר בנימה אופטימית  זו. קודם אמרתי בוועדה שיש באג, אמנם זה מתחרז עם פג, ואני רוצה לומר שידעו כל הגורמים שבאמת זה לא באג. הפג הוא לא באג אלא זאת ברכה שצריך לדעת לטפל בה.

מאחר והייתה אווירה כאילו אנחנו כאן לקחנו את משרד הבריאות כאובייקט, אני עכשיו קצת אאזן את זה. לפני קריאת הסיכום של הוועדה אני רוצה לומר שאין ספק שמערכת הבריאות מתמודדת עם אתגרים רבים בתת-תקצוב. שרי הבריאות לדורותיהם נאבקים, מי פחות ומי יותר. גם  לשרה הנוכחית אמרתי שתמצא בנו כתובת. אמרתי לה שנציק לה ונתקוף אותה. הכנו אותה לכך, כך שלא צריך לרחם עליה. בתחילת הקדנציה אמרתי לה שאנחנו נתקוף אותה ונציג לה וזה לא ברמה האישית. אני חושב שאם לא הייתה ההתקפה – ואני אומר התקפה – של חברי הוועדה הזאת, חלקם, שלקחו את הנושא הזה על עצמם ולא היינו מתמידים ולא היינו מעדכנים את המקדם הדמוגרפי בחוק הבריאות הממלכתי שהקופות שיוועו לו – היא לא הייתה מעזה לדבר על הסטה של מיליארד שקלים לקיצור תורים שאני מקווה שאכן יעברו ב-2015.   אמרתי בטרום הדיון שאני מקווה שלא נמצא את עצמנו כמצליחים בגביית המסים ולא הצלחנו לקצר את התורים. כאמור, אנחנו הולכים אתה ונסייע בידה.

לסיכום הדיון. 

<אורלי לוי אבקסיס:>
אני בשוק. היא הסכימה שזה יעבור דרך הוועדה?

<היו"ר יעקב מרגי:>
עוד לא.  זאת דעתי האישית.

<אורלי לוי אבקסיס:>
כאשר מנסים להכניס רפורמה בחוק ההסדרים ולהעביר את זה דרך ועדת הכספים, זה מדליק אצלי נורה אדומה ואומר לי להיכנס לפרטים ולשאול שאלות. לא יתכן שמשרד הבריאות מנסה לעשות עוקף ועדת בריאות כי הוא מפחד שאנחנו נדון בנושא. מה לוועדת הכספים ברפורמה במשרד הבריאות? עם כל הכבוד, ניסן סלומינסקי ישאל את השאלות של וילמה ושל כל המומחים כאן? לא. זה לא יתכן הביטול הזה של ועדת הבריאות בצורה כזאת.

<היו"ר יעקב מרגי:>
אנחנו תובעים את עלבון הוועדה.

<אורלי לוי אבקסיס:>
זאת אחריותנו כלפי הציבור שאמור לקבל את השירות הזה. אם רוצים לעשות עוקף ועדה, זה מדליק אצלי נורה אדומה שמשהו שם לא בסדר.

<היו"ר יעקב מרגי:>
אין לוחמת כמו אורלי.

הוועדה קוראת למשרד הבריאות להוביל את המאבק אל מול האוצר לגבי הפשרת התקנים לאיוש מיטות האשפוז שהוקצו או אושרו לפגיות.

הוועדה דורשת ממשרד הבריאות לפקח ולהבטיח שתקנים של רופאים ואחיות שיועדו לפגיות, אכן ימומשו במקומות אלו.

הוועדה מבקשת להעביר אליה את רשימת התקנים -  שאושרו ב-2011, 2012, 2013, ואני לא יודע אם אושרו ב-2014, אבל אם אושרו גם ב-2014, להעביר גם אותה – של מיטות אשפוז, רופאים ואחיות. כמו כן דורשת הוועדה לקבל לידיה את רשימת מיטות, רופאים ואחיות שהוקצו לפגיות אך נותבו למחלקות אחרות על ידי הנהלות בתי החולים.

הוועדה קוראת למשרד הבריאות לקדם במהרה את  החוזר למעקב וטיפול בפג לאחר שחרורו לקהילה ולקבוע את תאריך התחלת יישום החוזר על ידי קופות החולים.

הוועדה קוראת לנאונטולוגים, ברמת האיזון הנדרשת מול הצרכים, לרשום הפניה אוטומטית או ביד רחבה ולא כפי שאתם עושים היום, למכון להתפתחות הילד כדי שתקום הזעקה במכון להתפתחות הילד. אנחנו לא שומעים אותה.  הקריאה כאן היא קיצונית. אנחנו קוראים לנאונטולוגים לרשום הפניה אוטומטית למכון להתפתחות הילד  של פגים המשתחררים מן הפגיות על מנת שניתן יהיה לראות את התמונה המלאה של צורכי הפגים.

אני קורא למשרד הבריאות להשלים הקמת בנק חלב אם בפריפריה ב-2015 כפי שהתחייבה שרת הבריאות.

כמו כן אני מודיע לוועדה  ולנוכחים שאנחנו נקדם את הצעת החוק של ניצול ימי מחלה להורים לילדים שנולדו פגים.

שוב, תודה לכולכם.

<אורלי לוי אבקסיס:>
רגע. אני לא יודעת אם אמרת או לא אמרת, אבל הכרה בפגים כבעלי צרכים מיוחדים.

<היו"ר יעקב מרגי:>
לא אמרתי. נכון.

<אורלי לוי אבקסיס:>
זה אחד הדברים החשובים.

<היו"ר יעקב מרגי:>
יפה. זה קשור לחוזר?

<שמואל צנגן:>
זה קשור לחוזר, אבל אולי זה יקבל בולטות יותר אם זה ייכנס למסקנות הוועדה.

<היו"ר יעקב מרגי:>
הוועדה קוראת למשרד הבריאות להכיר בפג כילד עם צרכים מיוחדים ועל מנת שיוכרו למטרות שונות ויקבלו טיפול ראוי ונאות. שתהיה נורת אזהרה תמיד הילדים האלה צריכים את הטיפול הראוי להם.

שוב, תודה לכולם. תודה  ללה"ב, תודה למשרד הבריאות ותודה לכל האורחים. תודה גדולה לילדים החמודים שהצטרפו אלינו במהלך הישיבה.

תודה.

<הישיבה ננעלה בשעה 13:50.>
